**Gazdasági összefoglaló, közbeszerzési összesítő (2019.03.04.-2019.03.10.)**

**Legkevesebb 30 évre szóló 86 millió euró értékű kölcsönt vesz fel Kolozsvár önkormányzata a város fejlesztését célzó öt projekt megvalósítására.** A Transilvania Kulturális Központot 288 millió lejből tervezik felépíteni, a Szentegyház utca 1. szám alatti Státuspalota felújítását közel 11 millió lejből, a Szentegyház utca 3. szám alatti ingatlan felújítását 7,2 millió lejből, a Mozdony utcai felüljáró rehabilitálását 11,5 millió lejből, illetve a Főtér 1-2. szám alatti ingatlanok felújítását 20,4 millió lejből kívánja megvalósítani a város. Oláh Emese, Kolozsvár alpolgármestere szerint a város folyamatosan nehézségekkel szembesül a beruházásainak finanszírozása tekintetében, ami elsősorban annak tudható be, hogy a költségvetési törvény előírásai miatt csökkent a város jövedelme és a jövedelemadóból visszaosztott összeg. 2017-hez képest 2018-ban 76,5 millió lejjel csökkent Kolozsvár költségvetése, 2019-ben várhatóan a 2017-es szintet éri el, miközben a működési költségek növekedtek, és a minimálbér is emelkedett.

<https://www.maszol.ro/index.php/gazdasag/108999-hatalmas-kolcsont-vesz-fel-kolozsvar-onkormanyzata>

**Az Arad Megyei Tanács újabb európai projektet nyert az Arad Megyei Kórház sürgősségi betegellátó osztályának (UPU) bővítésére és fejlesztésére.** Az 1,5 millió euró értékű projektnek köszönhetően 501 négyzetméterrel (378 négyzetméter a földszinten és 123 az alagsorban) bővítik az UPU helyiségét, illetve felszereléseket vásárolnak. <http://www.nyugatijelen.com/jelenido/terulettel_es_felszerelessel_bovul_a_surgossegi_betegellato.php>

**A Temes Megyei Tanács közel 16 millió euró értékű uniós pályázatot nyert el 37 km megyei út korszerűsítésére**. A Gyertyámos-Billéd-Baraczháza-Kétfél (Cărpiniş-Biled-Bărăteaz-Gelu) és Arad megye határa közötti 37 km-es szakaszon a tervek szerint az útfejújítás mellett 12 buszmegállót létesítenek és több mint 800 db közlekedési táblát helyeznek el.

<https://www.zf.ro/zf-transilvania/cj-timis-a-castigat-un-proiect-european-de-peste-16-mil-euro-pentru-modernizarea-a-37-km-de-drum-judetean-17901153>

**A Climate KIC-program egyedüli romániai partnereként, a Temes megyei Kereskedelmi, Ipari és Mezőgazdasági Kamara vett részt Budapesten a Virtuális Erőmű Program (Virtual Power Plant) évfordulós rendezvényén.** A Virtuális Erőmű Program (VEP) az Európai Bizottság révén a legjobb három uniós energiahatékonysági program közé választott fentarthatósági kezdeményezés, amelynek célja, hogy a partnerek energia- és CO2 megtakarításait pályázatain keresztül összegyűjtse, bemutassa, jó példáikat megossza és díjazza. Az el nem használt és így fosszilis erőműben meg nem termelt, tehát kiváltott energiaegységekből egy „virtuális erőmű” épül, amely mára Magyarország 6. legnagyobb villamos erőművévé vált. A Virtuális Erőmű Program 2019 márciusától Romániában is beindul.

<http://www.nyugatijelen.com/jelenido/romaniaban_is_utjara_indul_a_virtualis_eromu_program.php>

*Forrás: Magyarország Főkonzulátusa, Kolozsvár*